31996R2443
L 333/2
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2443/96 НА СЪВЕТА
от 17 декември 1996 година
относно предвиждане на допълнителни мерки за пряко подпомагане на приходите на производителите или на сектор говеждо и телешко месо
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 42 и 43 от него,
като взе предвид предложението на Комисията,
като взе предвид становището на Европейския парламент (1),
като има предвид, че поради постоянните сериозни трудности в сектора на говеждо и телешко месо поради безпокойството, което предизвиква у потребителите спонгиформната енцефалопатия при говедата (СЕГ) и вследствие на взетите мерки за подпомагане на приходите на производителите в рамките на Регламент (ЕО) № 1357/96 (2) са необходими допълнителни мерки за пряко подпомагане на приходите на производителите или на сектор говеждо и телешко месо;
като има предвид, че сумата на помощта, която е на разположение на всяка държава-членка за пряко подпомагане на приходите на производителите или на сектор говеждо и телешко месо, ще бъде разпределена според принцип, при който се държи сметка по-специално на размера на едрия рогат добитък на всяка държава-членка; като има предвид, че е уместно държавите-членки да разпределят общата сума на наличните средства въз основа на обективни критерии, като се избягва всяко нарушаване на принципите на пазара;
като има предвид, че по причини от бюджетен характер Общността ще финансира разходите, направени от държавите-членки във връзка с прякото подпомагане на приходите на производителите или на сектор говеждо и телешко месо само ако тези плащания се извършват в рамките на определен срок,
ПРИЕ НАСТОЯЩИЯ РЕГЛАМЕНТ:
Член 1
Държавите-членки използват сумите, които са определени в приложението, за извършване на допълнителните плащания съгласно обективни критерии, с цел да подпомогнат приходите на производителите или на сектор говеждо и телешко месо на тяхна територия, при условие че тези плащания няма да предизвикат нарушаване на конкуренцията.
Член 2
1. Мерките, въведени от член 1 от настоящия регламент, се считат за интервенции, целящи стабилизирането на пазарите на селскостопански продукти по смисъла на член 3, параграф 1 от Регламент (ЕИО) № 729/70 на Съвета от 21 април 1970 г. относно финансирането на общата селскостопанска политика (3).
2. Общността финансира разходите, направени от държавите-членки във връзка с плащанията, посочени в член 1, само ако държавите-членки започнат да извършват тези плащания най-късно на 15 октомври 1997 г.
Член 3
Прилаганият обменен курс е селскостопанският курс, който е в сила към 1 декември 1996 г.
Член 4
Подробните правила за прилагане на настоящия регламент се приемат съгласно процедурата, предвидена в член 27 от Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (4).
Член 5
Настоящият регламент влиза в сила в деня на публикуването му в Официален вестник на Европейските общности.
Той не се прилага преди деня, в който общият бюджет на Европейските общности за бюджетната 1997 г. бъде обявен за окончателно приет.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 1996 година.